
ΔΕΛΤΙΟ ΤΥΠΟΥ

ΣΥΝΕΝΤΕΥΞΗ ΤΥΠΟΥ 19.5.2025

ΣΥΜΠΡΑΞΗ ΓΙΑ ΤΗΝ ΦΑΡΜΑΚΕΥΤΙΚΗ ΦΡΟΝΤΙΔΑ
Υπογραφή Μνημονίων Συνεργασίας ΠΦΣ με την Ελληνική Εταιρεία Υπέρτασης και την Ένωση Ασθενών Ελλάδας

Σήμερα, Δευτέρα 19 Μαΐου 2025, υπογράφηκαν δύο σημαντικά Μνημόνια Συνεργασίας μεταξύ του Πανελλήνιου Φαρμακευτικού Συλλόγου (ΠΦΣ) και αφενός της Ένωσης Ασθενών Ελλάδας (ΕΝ.ΑΣ.ΕΛ), και αφετέρου της Ελληνικής Εταιρείας Υπέρτασης (ΕΕΥ). Η υπογραφή αυτών των Μνημονίων σηματοδοτεί ένα σημαντικό βήμα συνεργασίας μεταξύ των εμπλεκόμενων φορέων, με στόχο την ενίσχυση της πρόληψης, της ευαισθητοποίησης και της βελτίωσης της ποιότητας ζωής των ασθενών και την προαγωγή της δημόσιας υγείας στην Ελλάδα. 

Τα μνημόνια προβλέπουν κοινές δράσεις ενημέρωσης και ευαισθητοποίησης, εκπαιδευτικά προγράμματα για φαρμακοποιούς, επαγγελματίες υγείας και ενέργειες υποστήριξης των ασθενών στην προσήλωση στη φαρμακευτική αγωγή και την βέλτιστη διαχείριση των ασθενειών. 
Η υπογραφή των συμφωνιών πραγματοποιήθηκε παρουσία του Υπουργού Υγείας κ. Άδωνι Γεωργιάδη, του Πρόεδρου του ΠΦΣ, κ. Απόστολου Βαλτά, της Α’ Αντιπροέδρου της ΕΝ.ΑΣ.ΕΛ, κας Κατερίνας Κουτσογιάννη και του Πρόεδρου της ΕΕΥ, κ. Κωνσταντίνου Τσιούφη επιβεβαιώνοντας τη δέσμευσή τους για μια μακροχρόνια και ουσιαστική συνεργασία προς όφελος της ελληνικής κοινωνίας. 

Κοινές Δράσεις με την Ελληνική Εταιρεία Υπέρτασης: 

· Συνεργατικές Πρωτοβουλίες: Η ΕΕΥ και ο ΠΦΣ θα συνεργαστούν σε έργα που θα στοχεύουν στην αύξηση της ευαισθητοποίησης για την υπέρταση, την εκπαίδευση του κοινού για τους κινδύνους της και την εξασφάλιση καλύτερης διαχείρισης της πάθησης.

· Ενισχυμένη Εκπαίδευση για τους Φαρμακοποιούς: Οι φαρμακοποιοί θα λάβουν εξειδικευμένη εκπαίδευση από την ΕΕΥ  για την παρακολούθηση της αρτηριακής πίεσης, την ενημέρωση των ασθενών και τα τελευταία πρωτόκολλα θεραπείας, δίνοντάς τους τη δυνατότητα να διαδραματίσουν σημαντικότερο ρόλο στη διαχείριση της υπέρτασης.

· Δημόσιες Εκστρατείες Ευαισθητοποίησης: Από κοινού θα αναληφθούν πρωτοβουλίες για τη διεξαγωγή εθνικών εκστρατειών για την ενημέρωση σχετικά με τους κινδύνους της υπέρτασης, την προώθηση τακτικών ελέγχων αρτηριακής πίεσης και την ενθάρρυνση αλλαγών στον τρόπο ζωής.

· Έρευνα και Ανταλλαγή Δεδομένων: Οι δύο οργανισμοί θα συνεργαστούν σε έρευνες που σχετίζονται με την υπέρταση, ανταλλάσσοντας δεδομένα και γνώσεις για τη βελτίωση των κλινικών αποτελεσμάτων των ασθενών σε όλη τη χώρα.

· Υποστήριξη Πολιτικών: Το μνημόνιο τονίζει την ανάγκη για υπεράσπιση πολιτικών που θα επιτρέπουν τη βελτιωμένη πρόσβαση σε θεραπείες, φάρμακα και πόρους υγειονομικής περίθαλψης για τους ανθρώπους που ζουν με υπέρταση.

Κοινές Δράσεις με την Ένωση Ασθενών Ελλάδας:

· Σύμπραξη σε δράσεις με σκοπό την απρόσκοπτη πρόσβαση των Ελλήνων ασθενών σε φάρμακα (καινοτόμα φάρμακα, ελλείψεις φαρμάκων κλπ.)

· Εκπαίδευση και ενδυνάμωση των φροντιστών για την καλύτερη υποστήριξη των ασθενών.

· Σχεδιασμός και η υλοποίηση εξειδικευμένων προγραμμάτων σε διάφορους τομείς που σχετίζονται με την υγεία.

· Προώθηση της διάθεσης και διενέργειας αυτοδιαγνωστικών ταχέων ελέγχων μέσω των φαρμακείων ως μέτρο πρόληψης.

· Συνεργασία στην ενίσχυση της φαρμακοεπαγρύπνησης για τη διασφάλιση της ασφαλούς χρήσης φαρμάκων.

Δηλώσεις των Εκπροσώπων:

Απόστολος Βαλτάς, Πρόεδρος ΠΦΣ:  
«Με τη συνεργασία αυτή, θέλουμε να βελτιώσουμε τη φαρμακευτική φροντίδα και να προωθήσουμε την πρόληψη μέσα από την ενεργή συμμετοχή των φαρμακοποιών. Η ενίσχυση της πρόσβασης στα φάρμακα και η εκπαίδευση των ασθενών είναι προτεραιότητες για όλους μας. Σε αυτό μας τον κοινό σκοπό με προφανή τα οφέλη για την Δημόσια Υγεία αλλά και την βελτίωση της υγείας και την ποιότητα ζωής των πολιτών, επιθυμούμε να έχουμε αρωγούς όλους τους επαγγελματίες υγείας».
Κωνσταντίνος Τσιούφης, Πρόεδρος της Ελληνικής Εταιρείας Υπέρτασης, Καθηγητής Καρδιολογίας ΕΚΠΑ , πρώην Πρόεδρος της Ευρωπαϊκής Εταιρείας Υπέρτασης, Διευθυντής, A΄ Πανεπιστημιακή Καρδιολογικής Κλινική, Εθνικό και Καποδιστριακό Πανεπιστήμιο Αθηνών, Γενικό Νοσοκομείο Αθηνών «Ιπποκράτειο», Αντιπρόεδρος, Ιατρική Σχολή, Εθνικό και Καποδιστριακό Πανεπιστήμιο Αθηνών:
«Η συνεργασία με τον Πανελλήνιο Φαρμακευτικό Σύλλογο σηματοδοτεί μια καθοριστική στιγμή στις προσπάθειές μας να αντιμετωπίσουμε την υπέρταση ως πρόβλημα δημόσιας υγείας στην Ελλάδα. Μέσα από την αξιοποίηση της άμεσης προσβασιμότητας των ασθενών στο φαρμακείο και της εξειδίκευσης των φαρμακοποιών και της αφοσιωμένης δουλειάς των επαγγελματιών υγείας μαζί με τη υποστήριξη της πολιτείας, μπορούμε να εξασφαλίσουμε ότι οι ασθενείς θα λαμβάνουν την καλύτερη δυνατή φροντίδα και θεραπεία. Η Εθνική στρατηγική της Ελληνικής εταιρείας υπέρτασης για τη πενταετία 2025-2030 είναι πρώτον, να γινει μέτρηση της πίεσης σε όλους τους ενήλικες Ελληνες και δεύτερον, το 70% τουλάχιστον των υπερτασικών να έχουν ρυθμισμένη τη πίεση τους κάτω των 140/90 mmHg. H επίτευξη αυτών των στόχων θα έχει σημαντικό αντίκτυπο στην μείωση των εμφραγμάτων, των  αγγειακών εγκεφαλικών  επεισοδίων, της καρδιακής ανεπάρκειας  και της νεφρικής ανεπάρκειας  και στη  υγεία του πληθυσμού σε εθνικό επίπεδο».
Κατερίνα Κουτσογιάννη, Α’ Αντιπρόεδρος Ένωσης Ασθενών Ελλάδας:
«Σήμερα δεν υπογράφουμε απλώς ένα Μνημόνιο Συνεργασίας. Κάνουμε ένα βήμα πιο κοντά στο όραμά μας: ένα σύστημα υγείας που λειτουργεί με βάση τις ανάγκες των ασθενών. Η συνεργασία με τον Πανελλήνιο Φαρμακευτικό Σύλλογο αποτελεί ένα ακόμη αποφασιστικό βήμα προς αυτή την κατεύθυνση. Οι φαρμακοποιοί βρίσκονται στην πρώτη γραμμή, δίπλα στον πολίτη, με τεχνογνωσία και αίσθημα ευθύνης. Ενώνουμε τις δυνάμεις μας για να βελτιώσουμε την καθημερινότητα των ασθενών, με δράσεις που προάγουν την ενημέρωση, την εκπαίδευση και την ασφαλή χρήση των φαρμάκων. Η πραγματική αλλαγή έρχεται μέσα από τη συνεργασία όλων – Πολιτείας, φορέων, επιστημόνων και επαγγελματιών υγείας. Μαζί μπορούμε να κάνουμε τη διαφορά».

Κάλεσμα προς την Πολιτεία και τους Φορείς:
Ζητάμε από την Πολιτεία να στηρίξει αυτή την πρωτοβουλία. Οι φαρμακοποιοί και οι επαγγελματίες υγείας αποτελούν αναπόσπαστο κομμάτι της προσπάθειας για καλύτερη φροντίδα και πρόληψη. Από την άλλη πλευρά οι Ενώσεις των Ασθενών αποτελούν τον απαραίτητο συνδετικό κρίκο σε αυτή την Σύμπραξη για την Υγεία.  Η συνεργασία όλων είναι απαραίτητη για τη δημιουργία ενός πιο αποτελεσματικού και προσβάσιμου συστήματος υγείας 
 Στην εκδήλωση παραβρέθηκαν επίσης εκ μέρους του Πανελληνίου Φαρμακευτικού Συλλόγου,  ο κ. Σεραφείμ Ζήκας Α΄ Αντιπρόεδρος του Δ.Σ,  ο κ. Εμμανουήλ  Κατσαράκης Γενικός Γραμματέας του Δ.Σ. , ο κ. Παναγιώτης  Φράγκος Ταμίας του Δ.Σ., ο κ. Χαράλαμπος Σαρδέλης , μέλος του Δ.Σ. και μέλη της Επιστημονικής Ομάδας του Π.Φ.Σ. 
Από την Ελληνική Εταιρεία Υπέρτασης  και οι κάτωθι : Kαλαϊτζιδης Ρήγας , Νεφρολόγος, Διευθυντής Ε.Σ.Υ., Νεφρολογικό Τμήμα, Γενικό Κρατικό Νοσοκομείο Νίκαιας, Γενικός Γραμματέας του Δ.Σ. , ο κ. Κόλλιας Αναστάσιος, Καθηγητής Παθολογίας, ΕΚΠΑ, Κέντρο Υπέρτασης, Γ΄ Πανεπιστημιακή Παθολογική Κλινική, Γενικό Νοσοκομείο Νοσημάτων Θώρακος Αθηνών «Η Σωτηρία», Ειδικός Γραμματέας του Δ.Σ., ο κ. Κωνσταντινίδης Δημήτριος, Καρδιολόγος, Υπεύθυνος Μονάδας Υπέρτασης, Α΄ Πανεπιστημιακή Καρδιολογική Κλινική, Γενικό Νοσοκομείο Αθηνών «Ιπποκράτειο», μέλος του Δ.Σ. 
Από την Ένωση Ασθενών Ελλάδας παρέστησαν επίσης η κυρία Μέμη Τσεκούρα, Β' Αντιπρόεδρος του Δ.Σ. , ο κ. Νίκος Δέδες  Γενικός Γραμματέας του Δ.Σ., η κυρία Ναταλία Τουμπανάκη, Διευθύντρια της Ένωσης Ασθενών Ελλάδας και ο κ. Αναστάσιος Σαμουηλίδης, Υπεύθυνος Κυβερνητικών Υποθέσεων  της Ένωσης Ασθενών Ελλάδας.

